মামুনুর রশীদ: রাজনীতি মানুষের জীবনে সবদিক অধিকার করে থাকে- এ কথা সত্য। কিন্তু তা যখন প্রবলভাবে দৃশ্যমান হয়ে ওঠে, তখন তা সর্বগ্রাসী হয়ে ওঠে। আমাদের জনজীবনে রাজনীতি সব সময় উচ্চকিত এবং সরকার সব সময় খুবই দৃশ্যমান। সম্প্রতি দুটি ঈদে শহর থেকে শুরু করে গ্রামবাংলায় হাটে-মাঠে-ঘাটে সর্বত্র রাজনীতি। রাজনীতি ছাড়া কোনো সংলাপ কোথাও শোনা যায় না। গরুর হাটে গরু কেনা থেকে শুরু করে তা জবাই এবং বণ্টন হওয়া পর্যন্ত রাজনীতি। আমাদের দেশে রাজনীতির অপর নাম দেওয়া যেতে পারে নির্বাচন। এলাকায় মনোনয়নপ্রত্যাশীদের বিলবোর্ডের আকার এবং সংখ্যা ভোগ্যপণ্যের বিজ্ঞাপনের চেয়ে অনেক বেশি আবেদন সৃষ্টি করেছে। মনোনয়নপ্রত্যাশীদের গাড়ি, সমর্থকদের মোটরসাইকেল ও ছোট ছোট সভা গ্রামবাংলাকে দখল করে রেখেছে।